Drie Mpumalanga-hoës in hof oor korrupsie(Foto: Brenda Masilela/ANA) Drie hooggeplaaste senior staatsamptenare van Mpumalanga sal Donderdag hul aansoeke om borgtog voortsit nadat hulle op aanklag van korrupsie in hegtenis geneem is. Kebone Masange (51), hoof van menslike nedersettings in Mpumalanga, lt.kol. Ayanda Plaatje (45), ŉ eenheidsbevelvoerder vir ernstige korrupsieondersoeke by die Valke, asook Matric Luphondo (52), Mpumalanga se waarnemende direkteur van openbare vervolging, het Woensdag in die Pretoriase landdroshof in verband met die aanklagte teen hulle verskyn. Die hof het die staat se aansoek vir ŉ sewe dae lange uitstel van die hand gewys, wat beteken die saak word vandag voortgesit. Die drie het glo saamgespan om ŉ aanklaer om te koop om ŉ klag teen Masange – dit hou verband met bedrog en ŉ oortreding van die Immigrasiewet – te laat terugtrek. Maroela Media het vroeër berig een van die beskuldigdes het glo ŉ 18 jaar oue bottel Skotse whisky hiervoor ontvang, terwyl ŉ ander beskuldigde sowat R28 000 van ŉ algehele bedrag van R100 000 ontvang het om die saak te laat verdwyn. Die aanklaer wat die beskuldigdes glo wou probeer omkoop, het die voorval by sy seniors asook die polisie aangemeld, het Sipho Ngwema, woordvoerder van die Nasionale Vervolgingsgesag (NVG), gesê. Die drie is daarna in hegtenis geneem. “Hoewel die NVG teleurgesteld is dat enige van sy amptenare by sulke bewerings betrek word, is ons trots op die mense wat vasstaan om ons nuwe visie te verdedig,” sê Ngwema. Dié nuwe visie is volgens Ngwema gegrond op etiese gedrag, integriteit en geloofwaardigheid. Hy sê dit is bemoedigend dat daar aanklaers en ondersoekers is wat spoedig en met eerlikheid optree om die vervolgingsgesag se waardes en die wet te verdedig.